b'\n_START_ARTICLE_\nOrientalski sr\xc5\xa1en\n_START_SECTION_\nTelesne zna\xc4\x8dilnosti\n_START_PARAGRAPH_\nOdrasli osebki zrastejo 25 do 35\xc2\xa0mm v dol\xc5\xbeino. Telo je rde\xc4\x8de-rjave barve z jasno vidnimi rumenimi pasovi na zadku, ki se ne raztezajo vse do konca zadka. Matice, delavke in samci se med sabo nekoliko razlikujejo po velikosti, zgradbi in obarvanosti telesa. Po velikostnem redu so najve\xc4\x8dje matice, nato delavke in nazadnje samci. Vsi imajo razvite mo\xc4\x8dne obustne \xc4\x8deljusti. Matice in delavke imajo razvito leglico (ovipozitor), ki je preobra\xc5\xbeena v \xc5\xbeelo in ima obrambno vlogo. Samce in delavke se med sabo lahko razlikuje tudi po \xc5\xa1tevilu \xc4\x8dlenov (segmentov) tipalnic: samci imajo 13 \xc4\x8dlenov, medtem ko imajo delavke 12 \xc4\x8dlenov.\n_START_SECTION_\nEkologija\n_START_PARAGRAPH_\nOrientalski sr\xc5\xa1eni so socialne \xc5\xbeu\xc5\xbeelke. Imajo kastni sistem, sestavljen iz matic, delavk in samcev. V koloniji je edina samica z razmno\xc5\xbeevalno sposobnostjo matica. Samci imajo podobno samo razmno\xc5\xbeevalno vlogo. Gradnja gnezd, obramba kolonije, lovljenje hrane in skrb za nedorasle potomce so naloge delavk. Vsako kolonijo vzpostavi oplojena matica, ki prezimi v stanju hibernacije._NEWLINE_Ena od posebnosti orientalskih sr\xc5\xa1enov je gradnja gnezd, ki jih navadno gradijo v tleh (tj. pod zemljo), \xc4\x8deprav jih lahko najdemo tudi v zakritih krajih, kot so votla debla, kontejnerji ter odprtine v stenah zgradb, vozilih in letalih. Papirnata gnezda zgradijo iz vejic in listov dreves in grmov. Gnezda pod zemljo izkopljejo tako, da s \xc4\x8deljustmi poberejo kos prsti in ga odnesejo ven.\n_START_SECTION_\nPrehrana\n_START_PARAGRAPH_\nPrehranjujejo se z drugimi \xc5\xbeu\xc5\xbeelkami, kot so kratkotipal\xc4\x8dnice, muhe, \xc4\x8debele in ose, za nedorasle osebke pa pobirajo ko\xc5\xa1\xc4\x8dke sve\xc5\xbeega ali pokvarjenega mesa._NEWLINE_Odrasli osebki se prehranjujejo tudi s sadjem, nektarjem in medom, ki predstavljajo vir ogljikovih hidratov.\n_START_SECTION_\nObramba \xc4\x8debel\n_START_PARAGRAPH_\nCiprske medonosne \xc4\x8debele (Apis mellifera cypria) so podobno kot azijske avtohtone vrste \xc4\x8debel razvile svojstven mehanizem obrambe pred orientalskimi sr\xc5\xa1eni. Azijske \xc4\x8debele orja\xc5\xa1kega azijskega sr\xc5\xa1ena obdajo v velikem \xc5\xa1tevilu v kroglo in njeno notranjost z intenzivnim drgetanjem mi\xc5\xa1ic in ventiliranjem segrejejo na pribli\xc5\xbeno 45\xc2\xa0\xc2\xb0C, kar sr\xc5\xa1ena ob pove\xc4\x8dani koncentraciji ogljikovega dioksida (CO\xe2\x82\x82) ubije. Ciprske \xc4\x8debele imajo nekoliko druga\xc4\x8den mehanizem: orientalskega sr\xc5\xa1ena obdajo v tako tesno kroglo, da prakti\xc4\x8dno blokirajo ritmi\xc4\x8dno kr\xc4\x8denje zadka sr\xc5\xa1ena, ki je bistveno za izmenjavo zraka v vzdu\xc5\xa1nicah, poleg tega pa zaprejo vhod v vzdu\xc5\xa1nice. Na ta na\xc4\x8din \xc4\x8debele sr\xc5\xa1ena prakti\xc4\x8dno zadu\xc5\xa1ijo.\n_START_SECTION_\n\xc5\xa0kodljivost\n_START_PARAGRAPH_\nOrientalski sr\xc5\xa1eni veljajo za kmetijske \xc5\xa1kodljivce, saj gnezda pogosto zgradijo blizu \xc4\x8dlove\xc5\xa1kih bivali\xc5\xa1\xc4\x8d in napadajo kolonije medonosnih \xc4\x8debel, s hranjenjem uni\xc4\x8dujejo nasade jablan in vinograde, zaradi potreb pri gradnji gnezd pa uni\xc4\x8dujejo tudi okrasne grme in drevesa. Zaradi svoje deloma mrhovinarske vloge lahko prena\xc5\xa1ajo nalezljive bolezni, npr. v zdrava gnezda \xc4\x8debel in nasade \xc5\xbeitaric, drevesa ter na sadje in \xc4\x8dlove\xc5\xa1ko hrano._NEWLINE_Zaradi preob\xc4\x8dutljivostne oz. alergi\xc4\x8dne reakcije lahko pik orientalskega sr\xc5\xa1ena povzro\xc4\x8di smrtno nevarne zaplete pri ljudeh.\n_START_SECTION_\nAbsorpcija son\xc4\x8dne svetlobe\n_START_PARAGRAPH_\nAktivnost pravih os je praviloma najve\xc4\x8dja zgodaj zjutraj, ko je dvakrat ve\xc4\x8dja od aktivnosti v preostalem dnevu. Orientalski sr\xc5\xa1eni so najbolj dejavni opoldne, ko je osvetljenost povr\xc5\xa1ja najve\xc4\x8dja; aktivnost je dvakrat ve\xc4\x8dja od tiste v jutranjem ali ve\xc4\x8dernem oz. pozno popoldanskem \xc4\x8dasu. To dokazujejo tudi \xc5\xa1tudije, ki so pokazale, da je dejavnost kopanja in gradnje gnezd pomembno ve\xc4\x8dja pri ve\xc4\x8djem dele\xc5\xbeu srednjevalovne ultravijoli\xc4\x8dne (UVB) svetlobe, ostali podnebni dejavniki, kot sta temperatura in vla\xc5\xbenost, pa nimajo vpliva. Poleg tega so \xc5\xa1tudije pokazale, da se pri osvetljenosti proizvede elektri\xc4\x8dni potencial v rumeno obarvanih pasovih kutikule, v temi pa se ta potencial zmanj\xc5\xa1a. Za absorpcijo svetlobe naj bi bila odgovorna tako struktura kutikule kot tudi pigmenti, predvsem ksantopterin. Glede na povezanost najve\xc4\x8dje dejavnosti ob najve\xc4\x8dji osvetlitvi povr\xc5\xa1ja, sposobnost absorpcije svetlobe v kutikuli in posledi\xc4\x8dnega nastajanja elektri\xc4\x8dnega potenciala strokovnjaki domnevajo, da je orientalski sr\xc5\xa1en sposoben pretvorbe in izkori\xc5\xa1\xc4\x8danja son\xc4\x8dne svetlobe za lastne potrebe.'